Bjarne Laustsen (S), 2010-06-16:
Det er blevet meget moderne her i parlamentet lige til sidst at gå op og sætte tingene på plads, så det vil jeg forsøge at gøre her i aften på det sene tidspunkt, og det er jo historie med den gamle afstemningssystem osv., så det er jo med at benytte sig af muligheden.
På andre tidspunkter har man jo forsøgt at begrænse min taletid, men nu tager jeg en lille smule revanche.
Grunden til, at jeg tager ordet igen, er, at vi ikke har fået svar på alle de relevante spørgsmål, som vi har forsøgt at stille her i dag.
Vi vil forfølge den her sag under udvalgsarbejdet, det kan jeg love ministeren, og vi vil gerne se ministeren imellem anden og tredje behandling til et samråd, så ministeren skal ikke rejse for langt væk.
Der er jo et lønligt håb om, at vi så her til sidst måske kunne få svar på dem.
Men mine bemærkninger går nu også til Dansk Folkeparti, for ordføreren, hr. Bent Bøgsted, sagde, at der jo var en regning, der skulle betales.
Hvem har egentlig lavet den regning?
Er det de arbejdsløse, er det børnefamilierne, er det dem, der har fået mindst uddannelse her i landet, som man nu synes skal betale en stor regning?
Det synes jeg ikke de skal.
Man taler om verdens bedste dagpengesystem.
Jamen laver vi ikke dagpengesystemet for danskere?
Er det ikke det, det handler om?
Når det drejer sig om flygtninge- og udlændingepolitik, drejer det sig om at have de skrappeste regler osv. osv.
Jamen drejer det sig ikke om, at vi laver regler, der er tilpasset det danske arbejdsmarkedssystem – den danske aftalemodel, flexicurity, som det også hedder – i forhold til uddannelsesmuligheder, gør det ikke det?
Næh, det gør det åbenbart ikke.
Nu skal vi åbenbart konkurrere på laveste fællesnævner.
Jeg synes også, det er lidt synd for de mennesker, der skal til at melde sig ind i en a-kasse, for de kender ikke konsekvenserne af det, som beskæftigelsesministeren ellers påstår de gør.
Hvorfor kunne det hele ikke have ventet til efteråret med at blive lagt frem, således at man i fremtiden ved, hvad man har at rette sig efter?
Det har man også undladt at gøre.
Det er i hvert fald ikke Dansk Folkeparti.
Det interessante er så, om det er Venstres ordfører, der vil tage det her på sig, eller om det er den konservative ordfører.
Man har åbenbart sådan en plan, selv om det kun er 2 måneder siden, beskæftigelsesministeren sagde: Vi rører ikke ved dagpengene, vi rører heller ikke ved dagpengeperiodens længde.
Alligevel har man haft en slags udtrækssystem i Beskæftigelsesministeriet, på et regeringskontor, eller hvor det kan være, med sådan nogle forslag om, hvordan man kan genere de arbejdsløse mest muligt.
Jeg kunne godt forestille mig, at det selvfølgelig er regeringen.
Det må det jo være, når det ikke er Dansk Folkeparti.
Vi ved, at regeringen gerne vil beholde regeringsmagten i så lang tid som muligt.
Dansk Folkeparti holder den ved magten, og derfor skal regeringen også danse efter deres pibe, men det er, som om regeringen har tænkt: Nu begår vi et løftebrud, vi ved det godt, og straffen for at begå et stort løftebrud er ikke så meget større end straffen for at begå et lille løftebrud, så vi giver den hele armen og udtænker her, at det nu ikke bare drejer sig om dagpengeperioden, vi tager også lige genoptjeningsperioden, og til efteråret kommer så også beregningsperioden.